Diari Oficial de la Generalitat Valenciana


Sumari del DOGV 8148, del 13-10-2017 (2017/8806)

RESOLUCIÓ de 5 d'octubre de 2017, del director general de Relacions amb les Corts, per la qual es publica l'addenda al conveni marc de 7 de novembre de 2016 entre el Consorci Hospital General Universitari de València i la Fundació de la Comunitat Valenciana Hospital General Universitari per a la Investigació Biomèdica, Docència i Desenvolupament de les Ciències de la Salut per a establir i regular les àrees de col·laboració entre ambdues institucions.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8148

Data del DOGV
:   13-10-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/8806


Data del document
:   05-10-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 5 d'octubre de 2017, del director general de Relacions amb les Corts, per la qual es publica l'addenda al conveni marc de 7 de novembre de 2016 entre el Consorci Hospital General Universitari de València i la Fundació de la Comunitat Valenciana Hospital General Universitari per a la Investigació Biomèdica, Docència i Desenvolupament de les Ciències de la Salut per a establir i regular les àrees de col·laboració entre ambdues institucions. [2017/8806]  
  
  
El Consorci Hospital General Universitari de València i la Fundació de la Comunitat Valenciana Hospital General Universitari per a la Investigació Biomèdica, Docència i Desenvolupament de les Ciències de la Salut han subscrit, prèvia tramitació reglamentària, el dia 12 de juliol de 2017, l'addenda al conveni marc de 7 de novembre de 2016 per a establir i regular les àrees de col·laboració entre ambdues institucions, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrita en el Registre de Convenis de la Generalitat amb data 3 d'octubre de 2017 i número 1458/2017, procedeix la publicació en el Diari Oficial de la Generalitat Valenciana de l'addenda esmentada, que figura com a annex d'aquesta resolució.  
  
València, 5 d'octubre de 2017.- El director general de Relacions amb les Corts: Antonio Torres Salvador.  
  
  
Addenda al conveni marc de col·laboració, de data 7 de novembre de 2016, entre el Consorci Hospital General Universitari de València i la Fundació de la Comunitat Valenciana Hospital General Universitari per a la Investigació Biomèdica, Docència i Desenvolupament de les Ciències de la Salut per a establir i regular les àrees de col·laboració entre ambdues institucions  
  
València, 12 de juliol 2017  
  
Reunits  
D'una part, Enrique Ortega González, com a director gerent del Consorci Hospital General Universitari de València (d'ara en avant Consorci), en virtut del nomenament efectuat pel Consell de Govern del Departament en sessió de 25 de setembre de 2015, facultat per a la firma d'aquest acord de col·laboració de conformitat amb el que estableix l'Acord de 12 de desembre de 2003, del Consell de Govern i del president del Consell, pel qual es deleguen atribucions en matèria de personal, de contractació administrativa i gestió econòmica en diversos òrgans del Consorci Hospital General Universitari de València, apartat sisé 6.2, amb domicili en l'avinguda de les Tres Creus, núm. 2.  
  
D'una altra, Raquel Gálvez Balaguer, amb NIF 55478345B, major d'edat, actuant en nom i representació de la Fundació de la Comunitat Valenciana Hospital General per a la Investigació Biomèdica, Docència i Desenvolupament de les Ciències de la Salut (d'ara en avant denominada Fundació), amb CIF X35205773 i amb domicili social a València (46971) avinguda de les Tres Creus, núm. 2. La dita representació l'ostenta en qualitat de gerent d'aquesta fundació, que manifesta ser prou per a atorgar el present contracte, com també de trobar-se en vigor i no haver-li sigut revocat.  
  
Exposen  
Primer. Que amb data 7 de novembre de 2016, el Consorci Hospital General Universitari de València (Consorci) i la Fundació de la Comunitat Valenciana Hospital General Universitari per a la Investigació Biomèdica, Docència i Desenvolupament de les Ciències de la Salut (Fundació), van firmar un conveni marc de col·laboració. L'objecte d'aquest conveni és establir i regular les àrees de col·laboració entre ambdues institucions. Entre les àrees de col·laboració s'estableix la cooperació en diversos àmbits.  
Segon. Que els serveis prestats per part del personal dels instituts i fundacions sanitàries solen estar reconeguts per banda dels centres sanitaris en què es troben incardinats.  
Tercer. Que en el conveni marc de referència no es troba inclosa l'especificació indicada en l'apartat anterior.  
Quart. Que tant la Fundació com el Consorci tenen interés a reconéixer, per banda del Consorci, els serveis prestats en la Fundació.  
  
  
  
Acorden  
  
Primer  
Incloure en la clàusula quarta del conveni marc de col·laboració entre la Fundació i el Consorci, dins de l'apartat «En relació amb el personal», el següent:  
«El Consorci reconeixerà, en el barem de les ofertes públiques, els serveis prestats a través de la Fundació, tant als investigadors contractats com també als becaris i a la resta de personal, en la mesura que la normativa així ho permeta.»  
  
Segon  
El present conveni té naturalesa administrativa i es regirà, en la seua interpretació i el seu desenvolupament, per la normativa corresponent, amb l'especial submissió de les parts a la jurisdicció contenciosa administrativa de València.  
  
I, en prova de conformitat amb el que disposen les anteriors clàusules, firmen el present document per triplicat, en el lloc i la data indicats en l'encapçalament.  
  
El director gerent del Consorci Hospital General Universitari: Enrique Ortega González.  
La gerent de la Fundació d'Investigació de l'Hospital General Universitari: Raquel Gálvez Balaguer.